Beibele ya me ya Dira o bo o Ithute Buka ya 3

Go tsalwa ga Jesu
Jesu kwa lenyalong
Mosamaria yo o kutlwelo-botlhoko
Jesu o didimatsa ledimo
Sakeo
Jesu o a tshela

bible society
of south africa

© Bible Society of South Africa 2020

Go tsalwa ga Jesu

Josefa le Maria ba tswa mo motseng wa Nasaretha, ba ya kwa motseng wa Betleheme.

Fa ba fitlha mo Betleheme ba ne ba se na bonno mo ntlong ya baeti.

Maria a belega ngwana mo Betleheme.

A mo phutha ka masela, a mo latsa mo segopong sa dipitse.

Go ne go le badisa ba le kwa nageng.

Ba tlhokometse dinku tsa bone bosigo.

Moengele wa Morena a ema fa go badisa.

Kgalalelo ya Morena ya bonega dintlheng tsotlhe tsa bone.

Ba boifa ka poifo e kgolo.

Moengele a ba raya a re: “Se boifeng! Ke lo tliseditse mafoko a a molemo.

Gompieno Jesu o tshotswe mo motseng wa Betleheme. Ke ene Morena.

Lo tla fitlhela lesea le phuthilwe ka masela, le letse mo segopong sa dipitse.”

Tlotlo a e nne ya Modimo!
Tlotlo a e nne ya Modimo!

Ka tshoganetso bontsi jwa masomo a legodimo a baengele jwa opela jwa re:

“Tlotlo a e nne ya Modimo kwa magodimong le kagiso mo lefatsheng mo bathong ba o ba itumelelang.”

Baengele ba boela legodimong.

Ya re badisa ba raana ba re: “A re yeng tlhe kwa Betleheme, re bone selo se, se se dirafetseng.”

Ba ya ka bonako, ba fitlhela Maria le Josefa le lesea le letse mo segopong sa dipitse.

Ga tla batlhalefi bangwe ba batla Jesu.

Ba tswa kgakala kwa botlhabatsatsi.

Naledi ya ba thusa go fumana moo Jesu a leng teng.

Naledi ya etelela batlhalefi pele, ya ema e okame felo fa ngwana a leng teng.

Ya re ba bona naledi, ba itumela thata!

Ba tsena mo ntlong.

Fa ba bona ngwana a na le Maria, mmaagwe, ba khubama ba mo obamela.

Ba be ba ntshetsa ngwana dineo, e bong gouta le maswalo le mera.

Jesu kwa lenyalong

Go ne go le lenyalo kwa motseng wa Kana.

Mma Jesu a le teng. Jesu le barutwa ba gagwe le bone ba laleditswe.

Jaanong ga tlaela weine.

Mma Jesu a mo raya a re: “Ga ba na weine.”

Jesu a mo raya a re: “Mosadi, ke tlhakanetseng nao? Nako ya me ga e ise e tle.”

Mmaagwe a raya badiredi a re: “Se a ka se lo rayang, lo se dire.”

Ga bo go le ditsaga tsa majwe di le thataro.

Jesu a raya badiredi a re: “Tlatsang ditsaga tseo metsi!”

Ba di tshela, tsa ba tsa tlala.

Jesu a raya badiredi a re: “Gayang jaanong, lo ise kwa go morulaganyi wa modiro.”

Morulaganyi wa modiro a utlwa metsi a a fetogileng weine.

Morulaganyi wa modiro o ne a sa itse kwa weine eo e tswang teng.

A bitsa monyadi a mo raya a re:

“Motho mongwe le mongwe o a tle a ntshe weine e e monate pele.

ela wena o bolokile weine e e monate go fitlha jaanong!”

Jesu o dirile sesupo seo sa ntlha kwa Kana.

Go tlogela letsatsi leo barutwa ba gagwe ba dumela mo go ene.

Mosamaria yo o kutlwelo-botlhoko

Ka letsatsi le lengwe Jesu o ne a buisanya le batho.

Monna mongwe a mo raya a re: “Mongwe-ka-nna ke mang?”

Mme Jesu o ne a tseela batho kgang.

Ka letsatsi le lengwe motho mongwe o kile a tsamaya mo tseleng.

Dinokwane tsa mo tlhasela.

Tsa mo apola diaparo, tsa mo ntsha dintho.

Di batlile go mmolaya, tsa mo tlogela a letse fa fatshe.

Moperesiti mongwe a fologa ka tsela eo.

Ya re a bona monna yoo, a mo feta fela.

Fela jalo le motho yo o neng a direlang mo tempeleng a fitlha.

A atamela, a mmona mme a mo feta fela.

Mme motho yo o tswang lefatsheng la Samaria a eta ka tsela eo.

Fa a bona motho yo o neng a katakilwe ke dinokwane, a mo utlwela botlhoko mme a ya go ene.

A tshela dintho tsa gagwe lookwane le weine a di fapa.

A ba a mo palamisa pelesa ya gagwe.

A mo isa kwa ntlong ya baeti.

Mo ntlong ya baeti a mo tlamela.

Ya re ka moso a ntsha diselefera tse pedi.

A di naya mong wa ntlo a re: “Mo tlamele. Se o tla se ntshang bogolo go moo, ke tla se go busetsa, fa ke boa.”

Fa Jesu a feditse go anela kgang eo a mmotsa a re: “O gopolang ke mang yo e neng e le mongwe-ka-ene monna yo o katakilweng ke dinokwane?”

Monna a araba a re: “Ke yo o mo diretseng ka kutlwelo-botlhoko.”

Jesu a mo raya a re: “Tsamaya o dire jalo le wena.”

Jesu o didimatsa ledimo

Jesu a palama mokoro.

Barutwa ba ga Jesu le bone ba palama mokoro.

Ba ne ba simolola go tshelela kwa moseja wa letsha.

Jesu o ne a robetse kwa morago mo mokorong.

Ka tshoganyetso ga tsoga matsubutsubu a magolo a phefo.

Makhubu a metsi a tlolela mo mokorong, mokoro wa ba wa batla go tlala.

Fela Jesu o ne a ntse a robetse.

Barutwa ba ya go Jesu ba mo tsosa.

Ba mo raya ba re: “Morena, re pholose! Re a nwela!”

Jesu a ba raya a re: “Lo boifelang?”

Ke fa Jesu a tsoga.

A kgalemela diphefo le letsha.

Jesu a raya letsha a re: “Kgaotsa o didimale!”

Ga ba ga nna tidimalo e kgolo.

Barutwa ba boifa ba gakgamala.

Ba raana ba re: “Kana yo ke mang, fa phefo le letsha le tsona di mo utlwa?”

Jesu le barutwa ga gagwe ba tswela pele ba tshelela kwa moseja wa letsha.

Sakeo

Ga bo go le monna, leina la gagwe e le Sakeo.

Batho botlhe ba ne ba mo itse.

Sakeo o ne a humile, mme a phela mo Jeriko.

Batho ba ne ba sa mo rate ka gobane e ne e le mokgethisi.

Sakeo o ne a phutha madi mo bathong.

A phuthela babusi madi ao.

Ka letsatsi le lengwe Jesu a fitlha mo Jeriko.

Sakeo o ne a batla go bona gore Jesu ke mang.

Fela Sakeo a palelwa ka gonne a ne a le mokhutshwane.

Sakeo a tabogela kwa pele ga kokoano, a palama setlhare.

A palama setlhare gore a tle a bone Jesu.

Ya re Jesu a fitlha felong foo, a lelala.

Jesu a mo raya a re: “Sakeo, akofa o fologe! Ke tshwanetse go tlhola mo ntlong ya gago gompieno.”

Sakeo a akofa a fologa.

Sakeo a tshola Jesu ka boitumelo mo ntlong ya gagwe.

Sakeo a itumela thata.

Ya re botlhe ba bona, ba ngongorega.

Ba re: “Jesu o gorogetse kwa monneng wa moleofi!”

Sakeo a ema A raya Jesu a re:

“Morena, bontlhanngwe jwa tse ke nang natso ke bo naya bahumanegi.

Fa ke tseetse mongwe sengwe ka patiko ke tla se mmusetse gane.”

Jesu a mo raya a re: “Gompieno gotlhe go siame mo lapeng leno. Nna ke tsile go pholosa batho ba ba latlhegileng.”

Batho, Sakeo o thabile jang!

Jesu o a tshela

Jesu le barutwa ba gagwe ba ile kwa tshimong.

Jaanong Jutase a fitlha a eteletse pele banna ba ba tshotseng ditšhaka le melamu.

Ba fitlha mme ba tshwarisa Jesu. Ba isa Jesu go moperesiti yo mogolo.

Moperesiti yo mogolo a botsa Jesu a re: “A o Morwa Modimo?” Jesu a araba a re: “Ke nna ene.”

Moperesiti yo mogolo a raya ba lekgotla a re: “Re tla dirang ka Jesu?”

Ba araba ba re: “O tshwanetswe ke loso.”

Baeteledipele ba Bajuta ba isa Jesu go Pilato, ene a neela ka Jesu go batlhabani.

Ba isa Jesu kwa felong fa go tweng Golegotha.

Golegotha ke go re: “Felo ga logata”.

Batlhabani ba bapola Jesu sefapaanong.

Maria, mmaagwe Jesu o ne a eme gaufi.

A eme gaufi le Johane, morutwa yo Jesu a mo ratang.

Jesu a raya mmaagwe a re: “Morwao ke yoo.”

A raya tsala ya gagwe a re: “Mmaago ke yoo.”

Mme Johane a mo tsholela kwa ga gagwe.

Jesu a goa ka lentswe le legolo, a ba a ntsha mowa.

Ba folosa serepa sa ga Jesu kwa sefapaanong.

Ba mmoloka mo tshimong.

Ba pitikela lentswe le legolo mojakong wa phupu.

Ka Sontaga basadi ba bangwe ba ile kwa phupung.

Ba bona gore lentswe le pitikolotswe.

Mme serepa sa ga Jesu se seyo!

Moengele wa kwa legodimong a raya basadi a re: “Jesu o phedile! Yaang lo bolele barutwa ba gagwe.”

Ka lone letsatsi leo banna ba babedi ba ile ba ya kwa Emause.

Ba ne ba buisanya ka ga dilo tsotlhe tseo tse di dirafetseng.

Ba ne ba hutsafetse thata.

Jesu a atamela a tsamaya nabo.

Jesu a ba bolelela gore o ne a tshwanela go swa.

Ya re ba atamela motsana, banna ba raya Jesu ba re: “Lala le rona.”

Jesu a tsena, a nna fa fatshe gore a je nabo.

Fa a rapela go leboga senkgwe banna ba ne ba itse gore ke ene Jesu fela Jesu a ba a nyelela.

Banna ba boela kwa Jerusalema ka yone nako eo.

Ba bolelela ditsala tsa bone tse di dirafetseng.

Ba ne ba re ba bonye Jesu.

Ba ba bedi ba ntse ba ba bolelela ka moo ba boneng Jesu. Ka tshoganyetso Jesu ene a ema mo gare ga bone.

Jesu a ba raya a re: “Ke nna.”

Ba ne ba thabile tota.

Ba ne ba itse gore Jesu o tshedile!

Beibele ya me ya Dira o bo o Ithute Buka ya 3

Setswana Literacy Programme
First digital edition 2020

© Bible Society of South Africa 2020

Illustrations © Bible Society of South Africa 1985
Illustrations by Annie Vallotton

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa
P O Box 5500, Tyger Valley 7536, Bellville

www.biblesociety.co.za

Epub-format: ISBN 978-0-7982-2404-8
PDF-format: ISBN 978-0-7982-2403-1